
ABSTRACT 

A portrayal of the practicing kindergartens of the Kindergarten Teacher Training 
Institute in Sopron during the 1970s ] The Benedek Elek Faculty of Education at the 
University of Sopron is considered one of the regional strongholds of kindergarten 
education in Hungary. Its predecessor became one of the first institutions to offer higher 
education in 1959. Throughoutthe history of the Sopron training, emphasis has been placed 
on practical orientation alongside theoretical knowledge transfer. The professionalization 
of Hungarian kindergarten teachers during their studies is achieved through preschool 
classroom observation, which has played an integral role in the training of kindergarten 
teachers. "Practicing kindergartens" are laboratory classrooms that allow student teachers 
to conduct classes under supervision. 

One of the two practicing kindergartens in the Sopron Kindergarten Teachers School 
will be half a century old in 2023. Through the method of content analysis, my research 
examines how the education in the practicing kindergartens of the Sopron Kindergarten 
Teacher Training Institute, the relationship between institutions and kindergarten teachers, 
and the pedagogical work of kindergarten teachers were represented in regional daily 
newspapers, particularly during the 19705. 


ABSZTRAKT 

A magyarországi óvóképzés egyik vidéki fellegvárának tekinthető a Soproni Egyetem 
Benedek Elek Pedagógiai Kara, amelynek jogelőd intézménye 1959-ben Magyaror- 
szágon az elsők között vált felsőfokúvá. A soproni képzőben a gyakorlatorientáltság az 
elméleti ismeretek átadása mellett mindig hangsúlyosan jellemző volt. Az óvodapeda- 
gógus hallgatók ugyanúgy soproni gyakorló óvodákban hospitálnak a 21. század harma- 
dik évtizedében, mint elődeik sok évtizeddel ezelőtt. A Soproni Egyetem Lewinszky 
Anna Gyakorló Óvodájának tagóvodája, mely az Aranykapu nevet viseli, 2023-ban félév- 
százados. E jubileumnak szenteltük azt a kutatásunkat, melyben a tartalomelemzés mód- 
szerével azt vizsgáltuk, hogy az egykori Soproni Óvónőképző Intézet 1. számú Gyakorló 
Óvodájának milyen sajtóvisszhangja volt. Kutatásaink kiterjedtek arra is, hogy mit írtak 
a vidéki és országos napilapok az 1970-es években, mintegy fél évszázaddal ezelőtt, az 
óvodai nevelésről, az óvoda és az óvónőképző kapcsolatáról, az óvónők pedagógiai 
munkájáról. Ezek mellett az óvoda megnyitásával, annak körülményeivel, a képzést 
nagymértékben segítő technikai felszereltségével és az épület kialakításával kapcsolatban 
megjelent írásokat is vizsgáltuk. Kutatásunkkal és az eredmények bemutatásával a 2023- 
ban jubiláló gyakorló óvoda egykori óvodapedagógusai és a Benedek Elek Pedagógiai 
Kar egykori oktatói munkássága előtt szeretnénk tisztelegni, amellett, hogy egy olyan 
pedagógiatörténeti kutatás eredményeit tesszük közzé, melyek hozzájárulnak az egykori 
Soproni Óvónőképző Intézet történetiségének reprezentálásához. 

Bevezető 


Nagymúltú pedagógusképzőink egyike a Soproni Egyetem Benedek Elek Pedagó- 
giai Kara. Büszkék is erre a soproniak, hiszen városukban 1899 óta működik óvó- 
vette kezdetét a kisdednevelő képzés (Németh, 2020). A soproni képző fejlődéstör- 
ténete kiválóan érzékelteti, milyen jelentős változásokon ment keresztül a 20. szá- 
zadban az óvodapedagógussá válás, az óvóképzés folyamata. A 2024-ben fennállá- 
sának 125 éves jubileumát ünneplő intézményben a hallgatók képzésének mindig is 
meghatározó részét tették ki az óvodai hospitálások, ami ugyanis a hazai óvók pro- 
fesszionalizációjának szerves része a tanulmányaik idején. Az óvodapedagógus je- 
löltek ma is gyakorló óvodákban professzionalizálódhatnak. Az óvóképzés 20. szá- 
zadi átalakulásai gyakorlatilag szinte érintetlenül hagyták Sopronban az 1970-es 
évekre jól kiépített, magas minőséget képviselő óvodai gyakorlati képzés struktúrá- 
ját. A hallgatók napjainkban ugyanúgy a gyakorló óvodákban szerezhetik meg a hi- 
vatásukhoz szükséges gyakorlati ismereteket, mint régebben, kiegészítve ezt azzal, 
hogy külső területi gyakorlaton is bővíthetik tapasztalataikat és tudásukat. A heti 
rendszerességgel történő óvodai hospitálások máig megőrzött rendje mögött annak 
értékállósága, kiváló felépítése húzódik. 

Tanulmányunkban a magyarországi óvodai nevelés, az óvóképzés fejlődéstörté- 
nete, valamint az ahhoz szervesen kapcsolódó óvodai gyakorlati képzés bemutatása 
után azt a primer kutatásunkat ismertetjük, amelyben az 1972/73-as nevelési évben, a 
vonatkozásában elsősorban a Győr-Moson-Sopron vármegyei lap, a Kisalföld kora- 
beli lapszámait vesszük górcső alá, melyek tanulmányozása során egyértelműen meg- 
állapítást nyert, hogy az óvóképző akkori oktatói és a soproni gyakorló óvodák egy- 
kori óvodapedagógusainak innovatív munkássága, valamint a 2022/23-as nevelési év- 
ben jubileumát ünneplő intézményben folyó nevelőmunka jól nyomon követhető a 
helyi napilapok hasábjain. A soproni gyakorló óvodák és azok pedagógiai program- 
jának népszerűségét jól mutatják azok az öt évtizeddel ezelőtt íródott cikkek is, me- 
lyek a vármegye határát átlépve, az országos, sőt a határon túli ismertséget szolgálták. 


Az óvodai nevelés történetisége Magyarországon 


Közel kétévszázados múltja van a hazai intézményes óvodai nevelésnek. Bár Magyar- 
ország gazdasági és társadalmi viszonyai kevésbé teremtettek kedvező feltételeket a 
nevelésügy fejlődésének, mégis viszonylag korán kibontakozott a kisgyermeknevelés 
fontosságának eszméje. Az első óvoda megalapítását hazánkban a 19. században gróf 
Brunszvik Terézhez kötik, akinek neve szorosan összefonódik az európai kisdedneve- 
lés történetével is. A német anyanyelvű, több nyelven beszélő, nagy műveltségű gróf- 
nőre nagy hatással volt a neves svájci pedagógus, Pestalozzi intézetében 1809-ben tett 
látogatása, valamint Wilderspin munkásságának tanulmányozása: jól ismerte az angol 


1  Sorores a Divino Redemptore, SDR — női szerzetes kongregáció. 

szerző Infant Education című művének Joseph Wertheimer fordításában németül meg- 
jelent változatát (Pukánszky, 2005). 1828. június elsején Budán, a Mikó utca 8. szám 
alatt, szülei házában saját költségén nyitotta meg az első óvodát, melyet Angyalkertnek 
nevezett el (Dániel, 1986). Az óvópedagógusok képzésével foglalkozó első szakem- 
berek német anyanyelvűek voltak, és az első óvodákban is németül, vagy németül és 
magyarul foglalkoztak a gyermekekkel. Ezt várták el az óvodapedagógusoktól is, akik 
ekkor még főleg férfiak voltak (Kézi, 2015). 

1948-ban Magyarországon az iskolákat és az óvodákat államosították, és ezt kö- 
vetően már az óvodák sem voltak mentesek az ideológiai befolyásolásoktól. A meg- 
változott pedagógiai környezetben — hasonlóan a szocialista blokk más országaihoz — 
a szovjet minta másolása lett a követelmény (Molnár, Pálfi, Szerepi és Vargáné, 
2015). A korabeli dokumentumokból jól körvonalazható, hogy a gyermekre egyre 
inkább úgy tekintettek, mint a szocialista társadalom jövendő tagjára, akit céltudatos 
nevelőmunkával, ideológiai felvilágosításokkal kell felkészíteni az életre. A politika 
tehát ott volt az óvodák mindennapjaiban. Pukánszky (2005) szerint: ,, A gyermek úgy 
jelent meg az új óvodai törvényben és a napi munkát meghatározó programokban, 
mint egy ideológiailag felkészült, politizáló kis felnőtt" (Pukánszky, 2005:712-713). 

1949-ben az iskolák után az óvodákban is bevezették a ,, Nevelj Jobban! "-moz- 
galmat, melynek eredményeképpen az óvodák világa, belső élete, a nevelés tartalma 
megváltozott. A mesevilág eltűnt, a gyerekeket pedig az óvónők tervszerű beszélge- 
tésekkel készítették fel arra, hogy ők is a dolgozó nép társadalmának hasznos tagjai 
lehessenek. Az óvodákban megjelentek a kötelező foglalkozások, melyek témái kö- 
zött az újjáépítés, a három-, illetve ötéves terv, vagy a brigádmozgalom szerepeltek 
(Pukánszky, 2005). Az óvónőknek Bleher Szervezett foglalkozások az óvodában 
című művét kellett olvasniuk, mely egyébként a szovjet óvónők számára íródott, és 
(Molnár, Pálfi, Szerepi és Vargáné, 2015). 

Óvodatörténeti szempontból rendkívüli jelentőséggel bír az 1953-as Módszertani 
Levelek című dokumentum, amely az óvónők munkáját szabályozta. Ez alapvetően a 
kötelező foglalkozásokról szólt. Ezt úgy tekinthetjük, mint az iskolai órarend óvodába 
való átültetését. A kötelező foglalkozásokban az oktatás eszközét látták, és a gyere- 
keknek politikai tartalmakat is el kellett sajátítaniuk. A kiscsoportosoknak képről fel 
kellett tudniuk ismerni Lenint, Sztálint, Rákosit, a nagycsoportosoknak pedig már tud- 
niuk kellett, kik is voltak ők valójában (Molnár, Pálfi, Szerepi és Vargáné, 2015). 

Az 1953-as év emellett azért is kiemelkedő, mert ekkor született meg az új tör- 
vény az óvodai nevelésről. 1957-ben jelent meg a Nevelő munka az óvodában című, 
következő olyan dokumentum, mely az óvodákban folyó nevelőmunkát a további- 
akban meghatározta, ezzel egyidejűleg pedig hatályukat vesztették az 1953-as Mód- 
szertani Levelek. Ez a dokumentum már hangsúlyozta a gyermek sajátosságainak, 
szükségleteinek figyelembevételét a tervezéskor. Ekkor már felismerték a játék je- 
lentőségét, igaz, még az oktatási funkciók érdekében. Az óvodák továbbra is iskola- 
előkészítő szereppel bírtak (Molnár, Pálfi, Szerepi és Vargáné, 2015). 

Az 1970-es évek a magyar óvodaügy egyik legmeghatározóbb korszaka volt. Az 
óvodák , átideologizálása" ekkor már csökkent, megváltozott az óvodás gyermekről 

alkotott kép is, a , politizáló gyermekből" , iskolára készülő gyermek" lett — olvas- 
ható Pukánszky (2005) írásában. Ekkor kezdődött meg az új óvodai dokumentum, 
az Óvodai Nevelés Programjának (ONP)? a kidolgozása is, melyet 1971-ben fogad- 
tak el. A program szerzői az Országos Pedagógiai Intézet munkatársai, Bakonyiné 
Vince Ágnes és Szabadi Ilona? voltak. A szovjet politikai modell idején megszületett 
alapdokumentum a megjelenésekor mindenképpen egyedinek számított ,, /.../ első- 
sorban a pszichológiai szemlélet vállalása, a gyermek személyiségének kiemelt tisz- 
telete, a játékban rejlő lehetőségek — önkifejezés, indirekt tanulás — hangsúlyozása 
miatt." (Bakonyi, 2013:35) Ebben az alapdokumentumban már megjelent a család, 
mint nevelési színtér, és megfogalmazódott az a fő irányelv is, hogy a család és az 
óvoda közösen felelősek a gyermek neveléséért, de az óvodának kell a kezdeménye- 
zőnek lennie (Molnár, Pálfi, Szerepi és Vargáné, 2015). 

Az 1985-ös oktatási törvény ,, /.../ az oktatásügy irányítási rendszerét alapjaiban 
érintő, a közoktatási intézmények szakmai önállóságát hirdető voltával a korábbi 
szélsőségesen centralizált oktatási rendszer és pedagógiai gyakorlat helyett utat nyi- 
tott a választás szabadságát hirdető alternativitás és a ,, sokféleséget" — ideológiai, 
értékszemléletbeli, pedagógiai, majd legkésőbb fenntartói szemszögből is — elismerő 
pluralizmus kibontakozása felé. " — írja Kissné Zsámboki Réka (2015:7). A módszer- 
tani sokszínűség, az alternativitás az óvodákban is meghonosodott. 1989-ben megje- 
lent az 1971-es dokumentum továbbfejlesztett változata, Az óvodai nevelés prog- 
ramja címmel. Ezt követően kezdtek egyéni arculatra váltani a magyarországi óvo- 
dák, fokozatosan nőtt a sajátos profilt kialakító óvodák száma. Az óvodákban dolgozó 
óvodapedagógusok saját pedagógiai programok kidolgozásába kezdtek. Az intézmé- 
nyek népszerűségének fokozása érdekében lehetőséget teremtettek speciális szolgál- 
tatások biztosítására (pl. idegen nyelvi foglalkozások, balett, játékos torna stb.). 

1996-ban megjelent az Óvodai Nevelés Országos Alapprogramja, amely néhány 
módosítással napjainkban is a magyarországi óvodai nevelés egyik legfontosabb do- 
kumentuma. 


Az óvodapedagógus professzió fejlődéstörténete 


Az óvodapedagógus professzió történeti alakulásának ismertetése előtt fontos tisz- 
tázni néhány fogalom jelentését. A pedagógus pálya szakmásodásának és professzi- 
onalizációjának a kérdéskörével először a nyugati szociológia foglalkozott, az angol 
szakirodalomban találkozunk először a professzió fogalmával. Talcott Parsons 1939- 
es tanulmánya tekinthető a nyitánynak, majd az 1960-as évektől a német nyelvterü- 
leten is egyre nagyobb volt a téma iránti érdeklődés. A különböző professziók létre- 
jötte annak a hosszú történeti folyamatnak a része, mely során Európa országaiban a 
születési előjogokra épülő hatalomgyakorlás típusait a szaktudáson, szakmai ráter- 
mettségen alapuló szabad foglalkozásválasztás váltotta fel. Ennek keretében alakul- 
tak ki az értelmiségi hivatások fő jellemzői, mint például a szakmai felkészítés 


2 "Az óvodai nevelési program bevezetéséről szóló 166/1970. (M.K. 23.) MM. sz. 
3 Szabadi Ilona ezekben az években az Országos Pedagógiai Intézet óvodai részlegének vezetője volt. 

egyetemi keretek között, a vizsgák rendje, a végzettséghez kötött cím megszerzése, 
átlagon felüli bérezés és egyéb kedvezmények (Németh, 2014 — idézi Pásztor, 2019). 

A professzionalizáció kifejezés nem jelent egyet a szakmásodással. A professzi- 
onalizáció során a korábbi szakmai szervezetekből professzionális szakértelmiségi 
csoportok alakulnak (Nóbik, 2015). Ennél még árnyaltabb a meghatározása Lengyel 
Györgynek, aki megkülönbözteti a szakszerűsödést és a hivatások kialakulását. Ma 
a szakértői és a tudáselit egyetemeken megszerezhető tudásával kapcsolatos foga- 
lomként használjuk a professzionalizációt. A szakmásodás színtere ezzel szemben 
az alacsonyabb presztízsű szakiskola, ahonnan a szakmunkások, termelésirányítók 
kerültek ki. 1959 előtt ide sorolhattuk az óvónőket, valamint a tanítónőket is, de a 
képzésük felsőfokúvá válásával természetesen ez a helyzet megváltozott, így a 20. 
század második felétől megjelentek az óvónő- és tanítóképzőkben a professzionali- 
záció fontosabb tartalmi és formai elemei (Németh, 2014 — idézi Pásztor, 2019). 

Magyarországon az óvodapedagógusok képzése gyakorlatilag rögtön az első 
óvoda megnyitásával kezdetét vette, hiszen Brunszvik Teréz 11 fiatal lányt vett maga 
mellé, és nagy gondot fordított az ő képzésükre is (Kövér, 1996). Az 1830-as évektől 
sorra nyíltak az óvodák Brunszvik kezdeményezése nyomán, majd a hazai óvodaügy 
történetében 1836-ban ismét egy jelentős esemény következett be, amikor gróf Fes- 
tetics Leó elnökletével létrejött 4 Kisdedóvó Intézeteket Magyarországban Terjesztő 
Egyesület, melynek legfontosabb célkitűzése az intézmények számának növelése, 
azok fenntartása és a nevelő személyzet képzése volt. 1848-ig 89 óvodát alapítottak 
az ország különböző részein, a kisdedóvás pedig nemzeti üggyé vált (Bilibók, Se- 
bestyén és Zibolen, 1984). Az óvodai tanítók képzéséről az első magyar óvóképző 
gondoskodott, amely 1837-ben Tolnán alakult meg, a világon a másodikként. Az 
intézmény alapításához szükséges anyagi forrást gróf Festetics Leó biztosította, aki 
tolnai házát ajánlotta fel az iskolaépület céljára (Kurucz, 2002). A tolnai képző élére 
Wargha István, a Magyar Tudományos Akadémia levelező tagja került, aki eredeti 
nyelven olvasta az európai pedagógiai gondolkodók nagy műveit (Kövér, 1996). A 
képzés magas presztízsét mutatja, hogy a jelentkezők egy része az iskolázottabb ré- 
tegből érkezett, akik között volt teológus, jogász és tanító is. Az itt folyó képzés 
sokkal inkább a felsőfokú szint felé mutatott. Erre enged következtetni az a tény is, 
hogy a felvétel alsó korhatárát a betöltött 21. életévben jelölték meg, ezzel sugallva, 
hogy a gimnáziumi végzettséget tartják kívánatosnak (Patyi, 2010). 

Az 1891-es Kisdedóvási törvény komoly fejlődést eredményezett a magyar óvo- 
daügy történetében. A törvény 6. fejezete kimondja, hogy a kisdedóvónők és a daj- 
kák kisdedóvónő-képzőkben szerzik meg elméleti és gyakorlati ismereteiket. Beve- 
Zették az alkalmassági vizsgát, így a képzőkbe csak azok kerülhettek be, akiknek 
egészséges, ép testalkatuk és jó zenei hallásuk volt. A bekerülés feltétele volt to- 
vábbá lányoknál a betöltött 14., a fiúknál a betöltött 16. év, a 40 évesnél idősebbeket 
pedig csak külön engedély birtokában vehették fel (Sztrinkóné, 2009). A törvény 
hatására több állami óvónőképzőt is alapítottak, Hódmezővásárhelyen, Eperjesen, 
Pozsonyban, Sepsiszentgyörgyön, a római katolikus egyház pedig Esztergomban, 
Nagyváradon, Temesváron indított kisdedóvó képzőket. Az 1894/95-ös tanévben 
már tizenkettőre emelkedett a képzők száma (Patyi, 2010). Az 1891-es törvénytől a 

képzés felsőfokúvá válásáig tartó időszakot a középfokú szakképzés időszakának 
nevezhetjük (Vág, 1989). Innentől újabb lendületet vett a hazai kisdednevelés. 

Klebelsberg Kunó (1875-1932), a magyar történelem egyik legjelentősebb kul- 
túrpolitikusa, újabb változásokat hozott az 1920-as évektől. Nagyszabású, nemzeti 
szellemű közoktatási programja az óvodákat sem hagyta figyelmen kívül, az óvók 
négyéves képzését a 78.066/1926. számú rendeletével hagyta jóvá. A hallgatók már 
az első évben megkezdték , mintaóvodai" gyakorlatukat, ahol feljegyzéseket kellett 
készíteniük. Később kisebb csoportokban, végül pedig egyénileg foglalkoztak a 
gyermekekkel, és , próbafoglalkozásokat" is tartottak (Sztrinkóné, 2009). 

Klebelsberg 1926-os reformja jelentős változásokat hozott, ennek ellenére az 
óvónőkben maradt némi hiányérzet abból fakadóan, hogy a társadalmi presztízsük, 
a fizetésük, a képzési idejük továbbra is alulmaradt a tanítónőkével szemben. A kép- 
zés főiskolai szintre emelésének gondolata többször megfogalmazódott a szakmai 
körökben. 1936-ban a budapesti állami óvónőképző tanárai kérték ezt a vallás- és 
közoktatási minisztertől, majd 1948-ban a Magyar Pedagógusok Szabad Szakszer- 
vezete részéről újra felvetődött ez az igény (Patyi, 2010). 

1936-ban módosították az 1891-es törvényt, amely súlyos következményekkel 
járt a hazai óvodaügy számára, az ugyanis a belügyminiszter hatásköréhez csatolta a 
kisdedóvás igazgatását és felügyeletét, ami jelentős visszaesést eredményezett. Miu- 
tán az óvoda kikerült a köznevelési rendszerből, szociálpolitikai, egészségügyi intéz- 
ménnyé alakult át, felügyeletét ezt követően pedig a tiszti főorvosok látták el. Ez a 
jelentős átszervezés sajnos, a nevelési követelmények egyoldalúságát, bizonyos érte- 
lemben csökkenését eredményezte (Kövér, 1987). 1945 után súlyos óvónőhiány lé- 
pett fel, melynek megszüntetése volt az egyik legfontosabb feladata az óvodaügyért 
felelős állami vezetőknek. A képesítések gyors megszerzése érdekében rövid tanfo- 
lyamokat, dolgozók esti óvónőképzőit szervezték meg, aminek a következményeként 
aztán szakmailag gyengén felkészült, félművelt óvónők kezdték meg hivatásuk gya- 
korlását az óvodákban. Az államosítást követő évtizedekben az óvoda pártpolitikai, 
ideológiai célok szolgálatába állt, és az óvónői pályára kerülésnek, illetve a pályán 
maradásnak egyetlen feltétele volt: az ideológiai alkalmasság (Sztrinkóné, 2009). 

Az 1950-es években egyre inkább az óvóképzés alacsony színvonala volt jel- 
lemző, az óvónők egyre kevésbé tudtak megfelelni a szakmai és társadalmi igények- 
nek, elkerülhetetlenné vált a képzés újragondolása. Az 1958. évi 26. számú rendelet 
értelmében megkezdték három képzőintézet felsőfokúvá szervezését, így 1959-ben 
kétévfolyamos felsőfokú óvónőképzés váltotta fel a középfokú óvónőképzést Ma- 
gyarországon. Kecskeméten, Sopronban és Szarvason alakult meg elsőként az érett- 
ségire épülő felsőfokú óvónőképző intézet. A soproni képző ott van tehát az elsők 
között. Rangot ad ez az intézménynek, és büszkék erre az itt oktatók ma is. 

Ugyancsak nagy változást hozott az óvodapedagógus képzésben Az 1985. évi I. 
tv. az oktatásról, amely az óvodapedagógus-képzést hároméves főiskolai szintre 
emelte. Az átállás fokozatosan ment végbe 1986/87-től az óvóképző főiskolák kihir- 
detéséig, és az 1048/1990. (III. 21.) MT határozatban realizálódott. A főiskolai kép- 
zés tartalmi tevékenységét Az óvodapedagógus szak képesítési követelményei című, 
158/1994. (XI. 17.) Kormányrendelet határozta meg. Az Európai Unióhoz való 

csatlakozással, a bolognai folyamat eredményeképpen, Magyarországon közel két 
évtizede már Bachelor képzési rendszerben tanulhatnak az óvodapedagógus hallga- 
tók (Baska és Hegedűs, 2013). 


Gyakorló óvodák és hospitálások Sopronban 


Az óvodapedagógus-képzés szerves része a hallgatók számára biztosított óvodai 
hospitálás a képzők gyakorló óvodáiban, illetve külső nevelési intézményekben. A 
hospitálás latin eredetű kifejezés, megfigyelést jelent. A pedagógusok képzésére vo- 
natkoztatva ,, /.../ előre megtervezett, tudatos és reflektív megfigyelő tevékenység, 
amely lehetőséget teremt az oktatási módszerek, a csoportdinamika, a gyakorlatok 
működésének objektív elemzésére. A hospitálás gyakorlati tapasztalatok forrása. " 
(Bajnok és Korpics, 2022:8) 

A Soproni Egyetem Benedek Elek Pedagógiai Kara óvodapedagógus BA szakos 
hallgatói számára heti rendszerességgel biztosítja gyakorló óvodáiban a hospitálási 
lehetőséget. Az egyetem Lewinszky Anna Gyakorló Óvodája és annak Aranykapu 
Tagóvodája összesen tíz csoportban kínál lehetőséget a hallgatók számára a tapasz- 
talatszerzésre és a hivatásukhoz szükséges gyakorlati tudás megszerzésére. A sop- 
roni óvodapedagógus képzésben már a kezdetektől fogva hangsúlyosan jelen van a 
gyakorlatorientáltság. 1899-ben az Isteni Megváltó Leányainak Tanítóképzője is 
nagyfokú építkezésekbe kezdett az akkori Fürdőház utcában (a jelenlegi Ferenczy 
János utcában), aminek eredményeképpen új épületbe került a gyakorló óvoda és 
iskola. A több költözést megélt gyakorló intézmény kevésnek bizonyult a 20. század 
második felére, így újabb óvodákat vontak be Sopronban az óvónő hallgatók gya- 
korlati képzésébe (Németh, 2020). 

1972-ben nyitotta meg kapuit az I. számú Gyakorló Óvoda új épülete a Soproni 
Óvónőképző Intézet mellett. Ennek előzménye egy 1966. október 30-án kelt intézeti 
jelentés, amely arról értesítette a minisztériumot, hogy az intézet közvetlen szom- 
szédságában lévő gyakorló óvoda helyiségeit kiigényelte a Belkereskedelmi Minisz- 
térium, vendéglátóipari szakközépiskola létesítése céljából. Kárpótlásul a város 1l,5 
millió Ft értékben egyedi tervezésű, új óvodát épített az intézet telkén gyakorló 
óvoda céljaira (Kelényi, 1975). 

A Lewinszky Anna Gyakorló Óvoda Aranykapu Tagóvodája, akkori nevén 1. 
számú Gyakorló Óvoda az 1972/73-as nevelési évben, a nyitásakor, igazi különle- 
gesség volt a hazai óvóképzésben. Belgatükrös csoportszobái, valamint a magyaror- 
szági óvónőképző intézetek közül elsőként a soproniban megvalósuló zártláncú te- 
levíziós felszereltsége, új fejezetet nyitott az óvodapedagógus hallgatók gyakorlati 
képzésében. A gyakorló óvoda csoportszobáinak a még napjainkban is kuriózumnak 
számító kialakítása, kiváló lehetőséget biztosít a gyerekcsoportok, az óvodai foglal- 
kozások, a nevelőmunka és a hallgatók hospitálásainak megfigyelésére. 

A primer kutatás bemutatása 


Primer kutatásunk célja megvizsgálni az 1972/73-as nevelési évben megnyílt, I. 
számú Gyakorló Óvoda sajtóreprezentációját a Győr-Moson-Sopron vármegyei na- 
pilapokban, valamint az országos napilapokban és folyóiratokban. Kutatásunk nem 
terjed ki a pedagógiai szaksajtóra. 


Vizsgálandó kérdéskörök 


1) A 2022/23-as nevelési évben jubiláló, 1. számú Gyakorló Óvoda hogyan 
reprezentálódott a napilapokban/folyóiratokban megnyitása évtizedében, az 
1970-es években? 

2) A sajtóban milyen témákban írtak a Soproni Óvónőképző Intézet gyakorló 
óvodáiról? 

3) Milyen képet kaptak az akkori olvasók az óvodai nevelésről, az óvónők 
helyzetéről? 


A kutatás módszere és mintája 


Exploratív kutatásunk során a Soproni Óvónőképző Intézet 1. számú Gyakorló Óvo- 
dájáról szóló sajtótartalmak feltárását, bemutatását és elemzését végeztük el az 1970- 
es évekből a napilapok, folyóiratok forrásként történő bevonásával. Módszertanunk 
a kvalitatív tematikus elemzésre épül, melynek során az induktív és a deduktív logika 
mentén képeztünk témákat (Sántha, 2015). A választott kutatási módszer a tematikus 
tartalomelemzés volt. A mintát 57 db újságcikk alkotta. 


Megyei napilapok Országos napilapok Folyóiratok 

Kisalföld c. Győr-Moson-Sopron ! Magyarország c. poli- ] Művészet c. folyóirat (a Magyar 

vármegyei napilap tikai hetilap 1936-tól Képzőművészek Szövetségének 
1998-ig folyóirata 1960-1990 között) 

Napló c. Veszprém vármegyei Magyar Hírlap c. na- Soproni Szemle a Soproni 

napilap 1945-től pilap 1849-től Városszépítő Egyesület helytörténeti 

folyóirata 1937-től 

Déli Hírlap c. politikai napilap Népsport c. Audiovizuális Közlemények c. oktatás- 

1969-2002, Miskolc sportnapilap 1945-től technikai, tájékoztatástechnikai és 
1990-ig szervezéstechnikai szakfolyóirat 


Zalai Hírlap c. Zala vármegyei 
napilap 


1. táblázat 


Vizsgált sajtóorgánumok 


A Soproni Óvónőképző Intézet gyakorló óvodájának megnyitásáról, annak előzmé- 
nyeiről, technikai felszereltségéről, kialakításáról, valamint a gyakorlatvezető óvó- 
nők pedagógiai munkájáról, azok életpályájáról nem csupán a helyi lapok, hanem az 
országos napilapok és a folyóiratok is tudósítottak. 

A kutatás eredményeinek a bemutatása 


Az általunk megvizsgált országos és helyi (Győr-Moson-Sopron vármegyei, kiemel- 
ten is a soproni) napilapok, hetilapok és folyóiratok cikkei alapján négy nagy témát, 
témacsoportot tudtunk elkülöníteni: 


1. Megnyitás: Az 1. sz. Gyakorló Óvoda megnyitásával kapcsolatos írások; 

2. Technikai felszereltség: Az 1. sz. Gyakorló Óvoda technikai felszereltségé- 
vel kapcsolatos cikkek; 

3. Művészeti alkotás: Az óvodában lévő kerámiafal elkészítésével kapcsolatos 
írások; 

4. Óvodai nevelés, óvónők: Az óvodai neveléssel, óvónői sorsokkal, életpá- 
lyákkal kapcsolatos cikkek. 


Az 1. sz. Gyakorló 
Óvoda 
megnyitásával 
kapcsolatos cikkek 


TECHNIKAI Az 1. sz. Gyakorló 
ELTSÉG Óvoda technikai 


felszereltségével 


s? kapcsolatos cikkek 


1.sz. Gyakorló 
Óvoda 


Az óvodában lévő 


Az óvodai kerámiafal 
neveléssel, óvónői elkészítésével 
sorsokkal, kapcsolatos cikkek 
életpályákkal 


kapcsolatos cikkek 


1. ábra 
Témacsoportok a vizsgált tartalmakban 
Forrás: Pásztor Enikő (2023) 


Az 1. sz. Gyakorló Óvoda megnyitásával kapcsolatos cikkek 


A gyakorló óvoda megnyitása előtti évben már arról írt az akkori megyei napilap, a 
Kisalföld, hogy 1970-ben indult meg az építkezés. Ebből az írásból azt is megtudhat- 
juk, hogy a soproni képző mellett a Kecskeméti Óvónőképzőben is infrastrukturális 
fejlesztések történtek. ,, Számos további felsőoktatási intézmény is új kollégiummal bő- 
vül a következő évek során, így a többi között a Kecskeméti Óvónőképző, a Szegedi 
Tanárképző Főiskola és a Kaposvári Tanítóképző. Sopronban pedig a múlt esztendő- 
ben kezdődött meg az Óvónőképző új, gyakorló óvodájának építkezése" (Szőke, 1971) 

Ugyanezt a hírt teszi közzé a Napló ugyancsak 1971-ben, az 1971/15. számá- 
ban. Szintén a gyakorló óvoda építéséről olvashatunk a Déli Hírlap 1971. november 
24. 277. számában a Művelődésügyi beruházások című cikkben, valamint a Népúj- 
ság 1971. január 19-i 22. évf. 15. lapszámában. A Kisalföld 1972. június 18-án a 
17. évf. 142. számában már arról ír, hogy: ,, Elkészült a Soproni Óvónőképző Intézet 
gyakorló óvodája, és megkezdődött a műszaki átadása. Szeptemberben már itt fo- 
gadják a gyerekeket. " 

A gyakorló óvoda ünnepélyes átadásának időpontját a Soproni Szemléből tud- 
hatjuk meg. Kelényi Ferenc így ír erről: , 4 már 1972 őszén átadott új I. számú gya- 
korló óvoda ünnepélyes felavatására 1973. április 2-án került sor. Nagy élményt je- 
lentett, hogy az avató ünnepséget már a zártláncú televízió segítségével a főépületből 
nézhették végig az intézet hallgatói. Ez a modern technikai eszköz teszi azóta is le- 
hetővé, hogy a dísztermet nélkülöző intézet ünnepségeit is televízión nézheti végig az 
intézet minden hallgatója és dolgozója. " (Kelényi, 1975:319) 

1973. február 13-án a Kisalföld napilap Soproni jegyzetlapok rovatában arról írt, 
hogy a gyakorló óvodában a 100 férőhelyre 120 gyerek jutott, és az óvodában hét 
óvónő dolgozott. Ebből arra a következtetésre juthatunk, hogy már az indulás évében 
népszerű volt ez az intézmény a soproniak körében. Ugyanebből a cikkből azt is meg- 
tudhatjuk, hogy a gyermekek többségének szülei a környék munkás- és alkalmazotti 
rétegéhez tartoztak. Az óvodás gyermekeknek csak egy kisebb hányada érkezett ér- 
telmiségi családból. A cikk szerzője Szőllősi Jánosné óvónővel folytatott beszélgeté- 
sét összegezte. A pedagógus szerint ,, /...] A gyerekek jól tápláltak, jól öltözöttek, szel- 
lemileg frissek és fogékonyak. Még a gyengébb anyagi lehetőségek közt élő szülők is 
meg akarják és tudják teremteni a gyerekeik testi-lelki fejlődéséhez szükséges feltéte- 
leket. Pontosabban szólva: ha ezek a feltételek nincsenek meg, nem az anyagiak miatt 
hiányoznak. " Egy nagyon lényeges pedagógiai kihívásra hívja fel a figyelmet az óvo- 
dás gyermekekkel kapcsolatban, ami máig ható. Véleménye szerint a gyakorló óvo- 
dában az a gyermek tekinthető hátrányos helyzetűnek ,, /... ]/ akivel keveset vagy nem 
elég jól foglalkoznak otthon, akit nem fegyelmeznek, akit agyonfegyelmeznek, akit el- 
kényeztetnek, akivel nem ér rá otthon törődni senki. S ebből a szempontból egyformán 
hátrányos helyzetű az iszákos szülőkkel élő gyerek, és a modern lakásban, látszólag 
konszolidált körülményű, de a pénzkeresettel vagy éppen közéleti tennivalókkal túlsá- 
gosan elfoglalt szülő gyereke. Az ilyenekkel a szokásosnál többet kell foglalkozni: nem 
szép ruhára, nem új játékra — szeretetre éhesek. " (G. R., 1973) 


Technikai felszereltség: 
Az I. sz. Gyakorló Ovoda technikai felszereltségével kapcsolatos cikkek 


A Soproni Óvónőképző Intézet gyakorló óvodája az 1970-es évek elején már olyan 
technikával rendelkezett, ami lehetővé tette, hogy egyszerre láthatta, hallhatta vala- 
mennyi hallgató a bemutató foglalkozást. Az előadóteremből figyelhették, hogy éppen 
mi zajlik az óvoda csoportszobáiban vagy éppen az udvaron. Ez pedig az ún. zártláncú 
televíziós közvetítésnek volt köszönhető. Erről tudósított a Magyarország című orszá- 
gos napilap 1971-ben, tehát még az óvoda megnyitása előtt. (Erdős, 1971) 

A Magyar Hírlap 1975-ben szintén írt erről a technikai megoldásról, de ez az 
újságcikk a Budapesti Tanítóképző Főiskola Óvónői Tagozatának gyakorló óvodája 
megnyitásáról szól ,, A csöppségeket tévé figyeli" címmel. ,, 4 későbbiekben az ipari 
tévélánc összekapcsolja az óvodát, az iskolát és a képzőt. Televíziónk az egyedüli 
óvodatévé az országban, s megfigyelőszoba is talán csak Sopronban van" — írta a 
cikk szerzője, valótlanul, hiszen Sopronban akkor már az óvónők képzését nagymér- 
tékben segíthette a zártláncú televíziós közvetítés. Ezt támasztja alá Kelényi Ferenc 
írása 1975-ben a Soproni Szemlében: ,, Óvónőképző intézetek zártláncú tv-vel való 
ellátása" címmel készült feljegyzést terjeszt fel 1971. február 4-én az intézet az MM 
Pedagógusképző Osztályához, melyben részletesen taglalja a zártláncú tv pedagó- 
giai felhasználhatóságának, hasznosságának a kérdését. A feljegyzést az indokolta, 
hogy a Pedagógusképző Osztály segítséget ígért az épülő új gyakorló óvodának zárt- 
láncú televízióval való felszerelésére. Az óvónőképző intézetek közül először a mi 
intézetünk kapott az országban ilyen felszerelést, amely 1973 óta — igen nagy pers- 
pektívát kínálva — áll a modern képzés szolgálatában." (Kelényi, 1975:318) 


1. kép 
A Soproni Óvónőképző Intézet tv-stúdiója az 1970-es években 
Forrás: Kelényi, 1975:319., URL: https://bit.ly/3taTDSa 


A Győr-Moson-Sopron vármegyei Kisalföld című napilap 1980-ban így ír a soproni 
Óvónőképző Intézet 1. sz. Gyakorló Óvodájának technikai felszereltségéről: ,, Az is- 
kola tantermei, a gyakorló óvoda szobái házi stúdión keresztül kapcsolatban állnak 
egymással: oktató, ismeretterjesztő filmeket közvetítenek a hallgatóknak, s például a 
gyakorló foglalkozások zömét televízión közvetítik az óvodából. A tv-t felhasználják 
a továbbképzésben is. " (G. B., 1980) 

Ugyancsak kuriózumnak számított az 1970-es években az 1. sz. Gyakorló Óvoda 
épületében a csoportszobák kialakítása. Az ún. belgatükrös megfigyelő szobák egy 
tükörfallal vannak leválasztva azoktól. Ezek lehetővé teszik, hogy a hallgatók a gya- 
korlatvezető oktatójukkal úgy figyelhessék meg az óvodai foglalkozásokat, hogy 

közben ne zavarják az óvodásokat. A gyerekek nem tudják, hogy a tükör mögött mi 
van tulajdonképpen. A belgatükrös kialakításról egyetlen cikket találtam, ez azonban 
nem a soproni gyakorló óvodáról szól, azért tartom fontosnak mégis idekapcsolni, 
hiszen ennek révén hiteles képet kapunk arról, hogy mi is ez az eszköz. ,, A tágas 
óvodaterem egyik végét csillogó tükörfal zárja le. Megkettőzi a kedves látványt: az 
ablak előtt soktornyos vár épül, teherautók hordják az építőanyagot, a babakonyhá- 
ban fő az ebéd — a gyerekek elmerülten játszanak. Nem is sejtik, hogy a különleges 
Jfoncsorozású ,, detektívtükör" mögül most a hallgatók csoportja figyeli őket. Ez a 
demonstrációs terem — amely sokféle pszichológiai megfigyelésre, kísérletre alkal- 
mas — a Kecskeméti Felsőfokú Óvónőképző Intézet egyik új létesítménye" (Erdős, 
1971) — olvashatjuk a Magyarország című napilapban 1971-ből. 

A gyakorló óvoda felszereltségével, kialakításával kapcsolatban egy kritikát is 
megfogalmazó cikket is találtunk. Ebben amellett, hogy arról tudósítanak, hogy tár- 
sadalmi összefogással az egyik soproni óvodában tornatermet építettek, azt kifogá- 
solják, hogy a gyakorló óvodának nincs tornaterme. ,, Városunk 8. sz. óvodájában a 
nevelők, a szülők és az üzemek közös erővel, társadalmi munkában tornatermet épí- 
tettek az óvoda pincéjében — írja Bognár Antal, a helyi AFIT-gyár dolgozója Sop- 
ronból. — Az ötlet és a végzett munka különösen értékes, ha figyelembe vesszük, hogy 
néhány száz méterrel arrább felépült az új gyakorló óvoda — tornaterem nélkül..." 
(Ajándék..., 1976) — olvashatjuk a Népsport 1976. március 11-i számának 5. oldalán. 


Művészeti alkotás: 
Az óvodában lévő kerámiafal elkészítésévek kapcsolatos írások 


A Soproni Óvónőképző Intézet 1. sz. Gyakorló Óvodája nem csupán a technikai fel- 
szereltsége miatt volt különleges. Az épület tervezői Csapó György építész és Nagy 
Szabolcs belsőépítész voltak, akik egy 21 m?-es kerámiafalat is szerettek volna elhe- 
lyezni az óvodában. ,, Az, hogy az Intézetben tanuló diáklányoknak, az őket oktató 
tanároknak és az óvoda kicsinyeinek egyaránt élményt nyújtó képzőművészeti alko- 
tás van készülőben, az építészeken és az alkotóművészen kívül még sok szakember 
gondja" — olvashatjuk a Művészet című folyóirat 14. évf. 5. számának Műhely ro- 
vatában 1973-ban. A cikkben az olvasó bekapcsolódhat a kerámiafal elkészülésének 
folyamatába. Az Óvónőképző Intézet a következő kéréssel fordult a Képző- és Ipar- 
művészeti Lektorátushoz 1971 júliusában: , Intézetünk részére új, a gyakorlati kép- 
zést szolgáló óvoda épül ... kérjük, hogy a felépülő gyakorló óvodába — mely az or- 
szágban, mint ilyen első lesz — az országos keretből képzőművészeti alkotás elhelye- 
zését biztosítani szíveskedjenek. " (Pálosi, 1973) 

A kerámiafalra kiírt pályázatra hárman adtak be tervet, köztük Giczy János festő- 
művész, a Soproni Óvónőképző Intézet oktatója is. A Kisalföld című megyei lap 
ugyancsak hírül adta a pályáztatást az 1972. július 9-én (17. évf. 160. sz.) megjelent 
írásában. A megbízás szerint a leendő kerámiafal óvodával kapcsolatos témát jelenít 
meg. A bíráló bizottság mindhárom tervet elutasította és újabb terveket kért, de most 
már csak két alkotótól, Giczytől és Berki Viola festőművésztől. Mivel Giczy nem vál- 
toztatott az eredeti tervén, így végül Berki kapott megbízást a kerámiafal elkészítésére. 

Ugyancsak a Művészet című folyóiratban olvasható az 1974 januárjában beépí- 
tett Berki Viola által készített alkotásról: ,, Nem egy mese elevenedik meg előttünk, s 
nem is több meséből összeszőtt illusztrációsort állított elénk. Valahogyan mesékből, 
saját gyerekkorából eredő élményei csapódtak le itt, átszűrve a felnőtt-lét kesernyés 
tapasztalásain. " 
,, Sopron pedig ismét új, színvonalas művészi alkotással gazdagodott. " — írta B. Pálos 
Judit. (B. Pálos, 1974:8) 


2. kép 
Berki Viola alkotása a Lewinszky Anna Gyakorló Óvoda 
Aranykapu Tagóvodájában — Forrás: Pásztor Enikő (2023) 


Óvodai nevelés, óvónők: 
Az óvodai neveléssel, óvónői sorsokkal, életpályákkal kapcsolatos cikkek 


epép 


a gyakorlatvezető óvónők életpályája, valamint az egykori hallgatók képzős emlékei 
is visszatükröződnek. 1971 egy fontos évszám a hazai óvodaügyben, hiszen ekkor 
jelent meg az Óvodai Nevelés Programja (továbbiakban ONP). Ennek hatásáról 
mondja el véleményét az 1. sz. Gyakorló Óvoda egykori óvónője a Kisalföld újság- 
írójának 1973-ban. Szerinte a reform jó eredményeket hozott, az óvoda iskolaelőké- 
szítő feladatát erősítette meg. Ugyanakkor megjegyezte, hogy az óvoda légkörének 
megújulását nem követi az iskola még meglehetősen konzervatív fegyelmezési esz- 
közeinek a megváltozása. Az ONP az addigiaknál sokkal tágabb teret ad a gyerekek 
érdeklődésének, aktivitásának, önállóságának — és egyben az óvónők önállóságának 

is. Eddig sem dolgozhattak kész receptek alapján — ezentúl azonban még több rugal- 
masságra, gyermeki szeretetre, pedagógiai leleményességre lesz szükségük. 

A napilapok hasábjain az óvónői narratívákból főként az óvónőképzőben töltött 
éveikről tudhatunk meg néhány érdekességet. A gyakorlati foglalkozásokat idézték 
fel legszívesebben, amikor a kicsik közt lehettek, és tanáruk, Sarkadi Sándor! gyer- 
mekverseit tanították. Visszaemlékezéseikből megtudhatjuk azt is, hogy a soproni 
Szabadság Moziban az , óvónői páholyban" ültek, a mozi első két sorában, ahová 2 
forint 50 fillér volt a jegy. Szabadidejükben az 1970-es években németet és angolt 
tanultak, hangversenyre jártak vagy olvastak. ,,/.../ Szívesen bíbelődnek esténkint az 
óvodai szemléltetőeszközök készítésével; takarót horgolnak a vietnami katonáknak 
és sapkát Bendegúznak (hatalmas mackó). Néha egy-egy mozi, ritkán a tévé a szom- 
szédban. " (G. B., 1972) 


Összegzés 


A Soproni Egyetem Lewinszky Anna Gyakorló Óvoda Aranykapu Tagóvodája, régi 
nevén 1. számú Gyakorló Óvoda, 1973-ban, a nyitásakor, igazi különlegesség volt a 
hazai óvóképzésben. Mind a kialakításában, mind a technikai felszereltségében út- 
törő volt a gyakorló óvodák között. Belgatükrös csoportszobái, valamint a zártláncú 
televíziós rendszere új dimenzióba helyezte az óvodapedagógusok képzését a Sop- 
roni Óvónőképző Intézet számára. A 21. században már nem működik a zártláncú 
televízió, de a belgatükrös csoportszobák ugyanúgy szolgálják a képzést, lehetőséget 
biztosítva a gyerekcsoportok, az óvodai foglalkozások, a nevelőmunka és a hallgatók 
hospitálásainak megfigyelésére. A kutatásunkba bevont sajtócikkek tanulmányozása 
során arra a következtetésre juthattunk, hogy a 2023-ban megnyitásának 50. jubile- 
umát ünneplő Lewinszky Anna Gyakorló Óvoda Aranykapu Tagóvodájában folyó 
nevelőmunka jól nyomon követhető a helyi és az országos napilapok, valamint a 
folyóiratok hasábjain. A soproni gyakorló óvoda különlegességét jól érzékelteti a 
helyi és az országos sajtó érdeklődése, mely nagymértékben hozzájárult az intéz- 
mény országos, sőt a határon túli ismertségéhez. 


4 — Sarkadi Sándor költő a Soproni Óvónőképző Intézet tanára volt. 

